
UŽDAROSIOS AKCINĖS BENDROBĖS  „ŠAKIŲ LAIDOTUVIŲ NAMAI“
DIREKTORIAUS PAREIGINIAI NUOSTATAI

I. BENDROJI DALIS	

[bookmark: _GoBack]	1. Uždarosios akcinės bendrovės „Šakių laidotuvių namai“ direktorius (toliau – bendrovės direktorius) yra vienasmenis bendrovės valdymo organas.
	2. Bendrovės direktorius turi būti veiksnus fizinis asmuo.
	3. Bendrovės direktorių renka ir atšaukia bei atleidžia iš pareigų, nustato jo atlyginimą, tvirtina pareiginius nuostatus, skatina jį ir skiria nuobaudas visuotinis akcininkų susirinkimas  (savivaldybės administracijos direktorius). Bendrovės direktorius pradeda eiti pareigas nuo jo išrinkimo, jeigu su juo sudarytoje darbo sutartyje nenustatyta kitaip.
	4. Su bendrovės direktoriumi sudaroma darbo sutartis. Darbo sutartį su bendrovės direktoriumi pasirašo rajono savivaldybės administracijos direktorius.
	5. Bendrovės direktorių išrinkusiam organui priėmus sprendimą atšaukti direktorių, su juo sudaryta darbo sutartis nutraukiama.
6. Bendrovės direktorius savo veikloje vadovaujasi įstatymais, Vyriausybės nutarimais, bendrovės įstatais, rajono savivaldybės tarybos, akcijų valdytojo sprendimais ir šiais pareiginiais nuostatais.

II. KVALIFIKACINIAI REIKALAVIMAI 
	
	7. Bendrovės direktorius privalo atitikti šiuos kvalifikacinius reikalavimus:
            7.1. turėti aukštąjį universitetinį arba jam prilygintą išsilavinimą;
            7.2. turėti  ne mažesnę kaip 3 metų darbo patirtį vadybos arba bendrovės pagrindinę veiklą atitinkančioje srityje;
            7.3. išmanyti ir mokėti praktiniame darbe taikyti įstatymus, kitus teisės aktus, reglamentuojančius bendrovių veiklą;
             7.4. mokėti sisteminti, apibendrinti infomaciją, rengti išvadas, teikti siūlymus, sklandžiai dėstyti mintis raštu ir žodžiu;
             7.5. būti susipažinusiam su bendrovės įstatais.

II. UŽDAVINIAI IR FUNKCIJOS

8. Pagrindiniai bendrovės direktoriaus uždaviniai yra įgyvendinti bendrovės organų numatytą veiklos strategiją, organizuoti ir vykdyti gamybinę bendrovės įstatuose numatytą veiklą, užtikrinti šios veiklos pelningumą, tinkamą bendrovės turto naudojimą, jo saugojimą ir gausinimą.
9. Vykdydamas keliamus uždavinius, bendrovės direktorius atlieka šias funkcijas:
9.1. atstovauja bendrovei institucijose, įstaigose, įmonėse, organizacijose;
9.2. veikia bendrovės vardu;
9.3. organizuoja kasdieninę bendrovės veiklą;
9.4. nustato pagrindines prioritetines bendrovės veiklos plėtojimo kryptis;
9.5. organizuoja einamųjų metų bendrovės pajamų ir išlaidų sąmatos sudarymą, teikią ją tvirtinimui;
9.6. ruošia bendrovės metinę veiklos programą, priemonių planus, tvirtina kitus operatyvinius ir planinius dokumentus; 
9.7. formuoja bendrovės organizacinę struktūrą: tvirtina struktūrinę schemą, rengia ir tvirtina administracijos darbo reglamentą, tvirtina darbuotojų pareiginius nuostatus;
9.8. organizuoja personalo valdymo politikos įgyvendinimą: 
9.8.1. tvirtina darbo užmokesčio ir skatinimo taisykles, vidaus darbo tvarkos taisykles;
9.8.2. priima į darbą ir atleidžia  iš darbo bendrovės darbuotojus, sudaro su jais darbo sutartis;
9.9. skiria bendrovės darbuotojams administracinio ir materialinio pobūdžio paskatas ar baudas, nustato pagrindinius personalo kvalifikacijos tobulinimo tikslus ir kryptis;
9.10. nustato bendrovėje taikomus turto nusidėvėjimo skaičiavimo normatyvus;
9.11. organizuoja ir kontroliuoja visuotinio akcininkų susirinkimų sprendimų vykdymą, akcininkų pastabų ir pasiūlymų įgyvendinimą;
9.12. atsižvelgdamas į bendrovės įstatų, administracijos darbo reglamento ir šių nuostatų suteiktas teises, sudaro sandorius bendrovės vardu, pagal savo kompetenciją atlieka operacijas su bendrovės turtu;
9.13. pateikia akcininkui bendrovės metinės finansinės atskaitomybės dokumentus, pelno paskirstymo projektą, bendrovės veiklos ataskaitą ir kitą reikiamą informaciją visuotinio akcininkų susirinkimo darbotvarkės klausimams svarstyti;
9.14. kontroliuoja kitų bendrovės reikalų padėtį: vertina darbuotojų darbo rezultatus, materialinių ir finansinių išteklių panaudojimą; analizuoja bendrą būklę ir numato priemones jai pagerinti;
9.15. organizuoja bendrovės reorganizavimo, pertvarkymo projektų rengimą, pateikia projektus svarstyti visuotiniam akcininkų susirinkimui;
9.16. vykdo kitas Lietuvos Respublikos įstatymų, kitų teisės aktų nustatytas funkcijas.

III. TEISĖS IR PAREIGOS

10. Bendrovės direktorius, vykdydamas jam pavestas funkcijas, turi teisę:
10.1. atsižvelgdamas į bendrovės įstatų, administracijos darbo reglamento ir šių nuostatų jam priskirtą kompetenciją, priimti sprendimus visose bendrovės veiklos plėtojimo ir jos operatyvinės veiklos organizavimo srityse: tvirtinti dokumentus, leisti tvarkomuosius dokumentus bei reikalauti juos vykdyti, teikti informaciją, jeigu joje nėra komercinių paslapčių, suinteresuotiems asmenims, 
10.2. atstovauti bendrovei esant santykiams su trečiaisiais asmenimis ir teisme bei arbitraže, taip pat įgalioti tą atlikti kitus bendrovės darbuotojus, jeigu administracijos darbo reglamentas ar tų darbuotojų pareiginiai nuostatai jiems tokių teisių nesuteikia. Teisę atstovauti bendrovei direktorius įgyja nuo dienos, nustatytos darbo sutartyje;
10.3. išduoti įgaliojimus vykdyti toms funkcijoms, kurios yra priskirtos jo kompetencijai;
10.4. spręsti kitus, susijusius su bendrovės veikla, klausimus, vadovaudamasis Lietuvos Respublikos įstatymais, kitais teisės aktais, bendrovės įstatais, administracijos darbo reglamentu, šiais nuostatais;
10.5. naudotis Lietuvos Respublikos įstatymų ir kitų teisės aktų nustatytomis visų rūšių socialinėmis garantijomis ir teisėmis;
10.6. tarnybos funkcijoms vykdyti naudotis tarnybiniu transportu, apmokamu bendrovės lėšomis.
11. Bendrovės direktorius, vykdydamas jam pavestas funkcijas, privalo:
11.1. laikytis Lietuvos Respublikos Konstitucijos, Lietuvos Respublikos akcinių bendrovių įstatymo, kitų įstatymų ir teisės aktų; 
11.2. rūpestingai ir atsakingai atlikti pareiginiuose nuostatuose nustatytas funkcijas, laiku atlikti pavedamas užduotis;
11.3. nenaudoti darbo laiko kitiems tikslams;
11.4. nesinaudoti ir neleisti naudotis tarnybine ar su tarnyba susijusia informacija kitaip, negu nustato įstatymai ar kiti teisės aktai;
11.5. nesinaudoti bendrovės nuosavybe ne tarnybinei veiklai.
12. Bendrovės direktorius turi ir kitų teisių ir pareigų, kurias jam suteikia įstatymai bei kiti normatyviniai dokumentai.
13. Bendrovės direktorius neturi teisės priimti sprendimų ar atlikti kitų veiksmų, kurie pažeidžia bendrovės įstatus ar yra priešingi įstatuose nurodytiems bendrovės veiklos tikslams, akivaizdžiai nuostolingi ar akivaizdžiai ekonomiškai nenaudingi.

IV. ATSAKOMYBĖ IR ATSKAITOMYBĖ

14. Bendrovės direktorius atsakingas už:
14.1. bendrovės veiklos organizavimą bei jos tikslų įgyvendinimą, jos rezultatus, už savo veiklą vykdant bendrovės plėtojimo strategiją;
14.2. metinių finansinių ataskaitų rinkinio sudarymą ir bendrovės metinio pranešimo parengimą;
14.3. sutarties su audito įmone sudarymą, kai auditas privalomas pagal įstatymus ar bendrovės įstatus;
14.4. informacijos  ir dokumentų pateikimą visuotiniam akcininkų susirinkimui Akcinių bendrovių įstatymo nustatytai atvejais ar akcininkų prašymu;
14.5. planinių ir kitokių dokumentų, pateikiamų tvirtinti visuotiniam akcininkų susirinkimui, kokybę, taip pat jo paties patvirtintų dokumentų kokybę ir jų vykdymą laiku;
14.6. bendrovės dokumentų ir duomenų pateikimą juridinių asmenų registro tvarkytojui;
14.7. bendrovės turto saugumą ir tinkamą jo panaudojimą;
14.8. bendrovės organizacinės struktūros, jos valdymo sistemos efektyvumą, veiklos patikimumą, personalo tinkamą parinkimą;
14.9. personalo valdymo rezultatus, efektyvų personalo darbą;
14.10. kitų Lietuvos Respublikos akcinių bendrovių ir kituose įstatymuose bei teisės aktuose, taip pat bendrovės įstatuose ir šiuose pareiginiuose nuostatuose nustatytų pareigų vykdymą. 
15. Bendrovės direktorius visuotinio akcininkų susirinkimo reikalavimu pateikia informaciją apie bendrovės planų įgyvendinimą, bendrovės darbo rezultatus, visuotinio akcininkų susirinkimo pavedimų įgyvendinimą.
16. Bendrovės direktorius atsako už akcininkų nematerialių akcijų savininkų asmeninių vertybinių popierių sąskaitų tvarkymą ir materialių akcijų savininkų registravimą bendrovėje, išskyrus atvejus, kai nematerialių akcijų apskaita yra perduota sąskaitų tvarkytojams.
17. Bendrovės direktorius turi užtikrinti, kad auditoriui būtų pateikti visi sutartyje su audito įmone nurodytam patikrinimui reikalingi bendrovės dokumentai.
18. Bendrovės direktorius už savo darbą atsiskaito visuotiniam akcininkų susirinkimui.
19. Už savo funkcijų netinkamą vykdymą bendrovės direktorius atsako Lietuvos Respublikos įstatymų nustatyta tvarka.
20. Bendrovės direktoriaus tarnybinė veikla vertinama teisės aktų nustatyta tvarka.
21. Bendrovės direktoriaus darbo santykius reglamentuoja Lietuvos Respublikos darbo kodeksas ir kiti teisės aktai.
22. Bendrovės direktorius, sudaręs sandorį viršydamas savo kompetenciją, yra subsidiariai atsakingas, jei trečiojo asmens reikalavimas nebūna visiškai bendrovės patenkintas.

